Los Hechos 9
I u c'utic rib i Kajwal che i ma Sáulo
1I ma Sáulo n-xu mayij tu bixquil i qui camsaxic ni'pa i qui jachom quib pu'ab i Kajwal Jesus. Rumal 'uri xa 'e ru' i 'atz laj sacerdóte, 2xe u tz'onoj u wuj re i rocbal pa tak molbal'ib pa tinimit Damásco, que u tzucbej que i creyent. Craj ire que u c'am lok, que u tz'apij pa Jerusalen, chi achiab, chi ixokib. 3Xui-ri, are ca tijin chi be, ya cupon chu nakaj i tinimit Damásco, xak te'et xpe jun 'a' chicaj, xrepcan chirij chuwach. 4I ma Sáulo xtzak pulew; are 'uri xu ta jun ch'awbal chicaj chi xu bij:
—A-Sáulo, a-Sáulo, ¿wuchac ca 'an ch'o'oj chwij yin? —xbix che.
5I ma Sáulo xu tz'onoj che:
—¿At pachin yet, Nim laj Winak? —co'ono.
Te'uri xbix che:
—Yin in Jesus; chwij yin cat tijin wi chu 'anic ch'o'oj. Xui-ri, xa atuquel yet ca 'an c'ax che awib, pacha co'on jun boyex are cu coj akan che jun puyu; utuquel co'on c'ax che rib, queje ca 'an yet ile —xbix che.
6I ma Sáulo ca sicsat rumal u xibriquil.
—Kajwal, ¿wach cawaj yet quin 'ano? —xu bij.
I Kajwal xu bij che:
—Chat walijok, jat pa tinimit. Chila ca bix wi chawe wach i ca 'ano —xbix che.
7I achiab chi je rachi'il i ma Sáulo je ocnak 'il man xqui ta i ch'awbal, xui-ri n-xquil tu wach i xch'awic. 8I ma Sáulo xwalij chuwach ulew, péro are xu jak u ba'wach, n-ca tzun ta chic. Rumal 'uri, xqui ch'elej bi che u 'ab, y xqui c'am bi pa tinimit Damásco. 9Chila xu ch'ij oxib 'ij n-ca tzun taj; n-cu tij ta chic u wa, n-cu tu' ta chic u ya'.
I Kajwal cu tak i ma Ananías chi rutzirsaxic i ma Sáulo
10'O jun creyent, ma Ananías u bi, jekel chila pa Damásco. Ire xril pu wach chi i Kajwal xu c'ut rib chuwach.
—¡Ananías! —co'on che.
—¿Wach cawaj, Kajwal? —xu bij ire.
11Are 'uri i Kajwal xu bij che:
—Chat walijok, jat pa be chi "Suc'ulic" ca bix che. Chila, che i rachoch i ma Júdas, cha tzucuj wi jun achi, ma Sáulo u bi, aj pa tinimit Társo. Wo'or ca tijin chu tz'onoxic che i Dios. 12I achi-le, at roy'em, man rilom chic pu wach chi cupon jun achi ru', ma Ananías u bi. Xak xin bij che chi yet ca coj ni a 'ab puwi man ca tzun tan chic —co'on che i ma Ananías.
13I ma Ananías, are xu ta, xu bij:
—Kajwal, je q'ui je bin-nak chwe chi i achi-le, are 'o pa Jerusalen, mas i c'ax xu 'an chique i je awe yet. 14Y ya xc'un chi, col u chapbej-que ni'pa i quiqui tz'onoj i tobal-que chawe. I caj'atzil i sacerdóte xqui ya che chi cu 'an ile —co'on i ma Ananías.
15Are 'uri i Kajwal xu bij che:
—Jat; ya xin cha i achi-le ca 'e u bij in tzij chique i ne te aj Israel winak, xak chique i qui 'atol tzij, xak chique i aj Israel. 16Quin c'ut na che ni'pa u q'uial i c'ax cu ch'ij na xa wumal yin, are cu bij in tzij chique i winak —xu bij i Kajwal che.
17Te'uri i ma Ananías xa 'e ru' ja pa 'o wi i ma Sáulo. Xoc bic, xu ya u 'ab puwi y xu bij che:
—Wachalal ma Sáulo, i Kajwal Jesus chi xu c'ut rib chawe pa be, are i xin takaw li awu'. Xin u tak lok man cat tzun tan chic, xak coc li u Tewal i Dios pawanima —xu bij i ma Ananías che.
18Are 'uri i ma Sáulo pacha xc'ojwan u ba'wach, y xtzun chic. Te'uri xwalijic, y xkajsax ya puwi. 19Te'uri xu tij u wa; xq'uiji chic u cho'ab. Xnajtin jubi' chila pa tinimit Damásco cu' i creyent.
I ma Sáulo xoc chu c'utic u tzij i Kajwal pa Damásco
20I ma Sáulo, are 'utz chic, juntir xu jek qui solixic i tak molbal'ib que i aj Israel, y xoc chu bixquil chique chi Jesus are u C'ojol i Dios. 21Conojel i xe tawic lic xqui bisoj:
—I achi-le, ¿xataba n-are ti ire-le chi xu 'an ch'o'oj chiquij i creyent? Ire-le, are 'o pa Jerusalen, xe u chap ni'pa i quiqui tz'onoj i tobal-que che i Jesus. Te'uri xc'un waral que u chapbej bi que i creyent; xraj ire que u c'am bi pa Jerusalen, que u jacha chique i caj'atzil i sacerdóte. (Queje xqui bij i winak ile pa molbal'ib.)
22Xui-ri, i ma Sáulo xa xu cowij mas u c'utunic chique. Lic xu 'alijinsaj chique chi are i Jesus are i Tolque chi coy'em. Xe'elok chi ni'pa i aj Israel je jekel pa tinimit Damásco n-quiqui rik ta chic wach quiqui bij che.
I ma Sáulo xa 'anmaj chiquiwach i nimak tak aj Israel
23Xo'on chupan jubi', i nimak tak aj Israel xqui junamsaj qui no'oj chi quiqui camsaj i ma Sáulo, 24xui-ri, ire xu ta rason wach i qui ch'obom. Ique, chi pa'ij chi cha'ab cacoy'ej pa tak 'elbal bic re i tinimit, quiqui camsabej-re. 25I creyent xqui to i ma Sáulo; xqui ya chupam jun nim laj chicach cha'ab, y xqui kajsaj chirij i tapia chi u sutim rij i tinimit. Queje u totajic ile xqui 'ano.
Wach i xu c'ulmaj i ma Sáulo pa Jerusalen
26I ma Sáulo xa 'e chic pa Jerusalen; are xuponic, craj ire coc cu' i creyent. Xui-ri ique xqui xij quib che, n-xqui coj taj we katzij u yom chic rib pu'ab i Jesus. 27'O jun creyent, ma Bernabe u bi, xu c'am bi i ma Sáulo cu' i apostelab, man caquetamaj u wach. I ma Bernabe xoc chu bixquil chique wach u c'ulaxic i Kajwal xu 'an i ma Sáulo pa be, xak wach u 'ijlaxic xu 'an i Kajwal. Xak xu bij chique chi i ma Sáulo co i u c'ux xu lap i Jesus chique i aj Damásco. 28Te'uri i ma Sáulo xnajtin cu' i creyent pa Jerusalen; pa i que 'e wi ique, xak ca 'e ire cu'. 29Ire lic co u c'ux xu lap i Kajwal chique i winak. Xlapan cu' i aj Israel winak chi que ch'aw piqui ch'awbal i aj Griégo; 'olic xqui chap quib chi tzij cu'. Xui-ri, ique xqui tzucuj wach camsabal-re. 30I creyent, are xqui ta ile, xqui c'am bi che i tinimit Cesaréa, te'uri xqui tak bi che i tinimit Társo+ . (Queje u totajic ile xqui 'ano.)
31Are 'uri, xuxlan jubi' i ch'o'oj chiquij i tak tzobajil creyent chi je 'o pa tak tinimit re i jyub Judéa, xak re i Galiléa, xak re i Samária. Ique lic xcowir u cubibal qui c'ux che i Kajwal, lic quiqui coj u 'ij, lic quiqui coj u tzij, xak xe q'uiar rumal u Tewal i Dios.
I ma Pédro xrutzirsaj jun achi pa tinimit Lída
32I ma Pédro are ca tijin chi qui solixic i creyent pa tak tinimit, xak xa 'e bin cu' i je 'o pa tinimit Lída. 33Chila xu rik wi jun achi, ma Enéas u bi; 'o chic wajxakib junab che chi cotz'ol puwi u ch'at, siquirnak u ch'acul. 34I ma Pédro xu bij che:
—Ma Enéas, i Jesucrísto cat rutzirsaj. Chat walijok y cha yijba a ch'at —co'on che.
I ma Enéas juntir xwalijic. 35Conojel i aj pa tinimit Lída xquilo wach i xa 'anic, xak queje i aj pa ta'aj Saron; rumal 'uri xqui jalwachij qui nojbal chi n-'us taj, y xqui ya quib pu'ab i Kajwal.
I ma Pédro xu c'unsaj sak chuwach i ati Dórcas
36Che i Lída, nakaj 'o wi i tinimit Jópe pa jekel wi jun ixok creyent, ati Tabíta u bi. (Piqui ch'awbal i aj Griégo winak, ati Dórcas quiqui bij che.) I ixok-le, 'utz laj winak, mas que u to i niba'ib. 37Che tak i 'ij-le (are 'o i ma Pédro pa Lída), i ati Dórcas xiwajic y xcamic. 'O i xch'ajaw u ch'acul y xqui ya pu caleja. 38I tinimit Jópe n-naj ta 'o wi che i tinimit Lída, pa 'o wi i ma Pédro. I creyent pa Jópe queta'am chi chila 'o wi, rumal-i xqui tak u siq'uixic. Xe qui tak bi queb achiab chu bixquil che chi we' u wach cha petok.
39I ma Pédro xa 'e cu'; are xuponic, xc'am bi chila pa 'o wi i camnak. Je q'ui ixokib malcanib que o'ic; xqui mol quib chirij chuwach i ma Pédro. Xqui c'ut che ni'pa i camix, ni'pa i qui 'u' u yijbam, u si pam can i ati Dórcas chique are c'aslic. 40I ma Pédro xu bij chique chi que 'el bi jubi'. Te'uri xuqui ru' i camnak y xu tz'onoj che i Dios. Xu maj u takexic i camnak:
—Tabíta, chat walijok —xu bij che.
Xak te'et, i ixok xu jak u ba'wach; are xu takej i ma Pédro, xcubi 'anok. 41Te'uri i ma Pédro xu chap che u 'ab y xu yaco. Xe u siq'uij i creyent, xak i ixokib malcanib, y xu jach i ati Dórcas chique, c'as tan chic. 42Ile, xpax rason ronojel i tinimit Jópe; te'uri je q'ui i winak xqui cuba qui c'ux che i Kajwal. 43I ma Pédro xnajtin jubi' che i tinimit-le. Xq'uiji pa rachoch jun aj tucul tz'um, ma Simon u bi.